మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
క్రికెట్ నుంచి రిటైర్మెంట్ ప్రకటించిన దిల్షాన్
శ్రీలంక స్టార్ బ్యాట్స్‌మెన్ తిలకరత్నే దిల్షాన్ అంతర్జాతీయ క్రికెట్ నుంచి పూర్తి స్థాయిలో రిటైర్ కానున్నాడు. ఇప్పటికే టెస్టు మ్యాచ్‌ల నుంచి వైదొలిగిన అతడు ఆస్ట్రేలియాతో..
TNN | Updated:
Aug 25, 2016, 04:15PM IST
శ్రీలంక స్టార్ బ్యాట్స్‌మెన్ తిలకరత్నే దిల్షాన్ అంతర్జాతీయ క్రికెట్ నుంచి పూర్తి స్థాయిలో రిటైర్ కానున్నాడు. ఇప్పటికే టెస్టు మ్యాచ్‌ల నుంచి వైదొలిగిన అతడు ఆస్ట్రేలియాతో సిరీస్ తర్వాత వన్డేలు, టీ20లకు కూడా దూరం కానున్నాడు. ఆదివారం ఆస్ట్రేలియాతో జరగనున్న వన్డే మ్యాచే అతడి చివరి అంతర్జాతీయ వన్డే మ్యాచ్ కానుంది. సెప్టెంబర్ 9న అతడు తన కెరీర్లో చివరి టీ20 ఆడనున్నాడు. ప్రపంచకప్ తర్వాత తోటి దిగ్గజ ఆటగాళ్లు జయవర్ధనే, సంగక్కర రిటైర్ కాగా, మరో రెండు మూడేళ్లు తాను క్రికెట్ ఆడతానని దిల్షాన్ తెలిపాడు. ఇప్పుడు ఆకస్మికంగా రిటైర్మెంట్ ప్రకటించి అందర్నీ ఆశ్చర్యంలో ముంచెత్తాడు. 1999 నవంబర్లో జింబాబ్వేతో క్రికెట్లోకి అడుగుపెట్టిన దిల్షాన్.. 163 పరుగులు చేసి కెరీర్‌ను ఘనంగా ఆరంభించాడు. 2011 వరల్డ్ కప్‌లో 9 మ్యాచ్‌ల్లో 500 పరుగులు చేయడంతోపాటు 8 వికెట్లు తీసిన దిల్షాన్.. ఆ టోర్నీలో తమ జట్టు ఫైనల్ చేరడంలో కీలక పాత్ర పోషించాడు. ఈ ఏడాది జరిగిన టీ20 ప్రపంచ కప్‌లోనూ శ్రీలంక తరఫున టాప్ స్కోరర్‌గా నిలిచాడు. 87 టెస్టులు ఆడి 5492 పరుగులు చేసిన దిల్షాన్ 2013లో టెస్టు క్రికెట్ నుంచి రిటైర్ అయ్యాడు. ఇప్పటి వరకూ 329 వన్డేలు ఆడిన అతడు 22 సెంచరీలతో 10248 పరుగులు సాధించాడు. 78 టీ20లు ఆడి 1884 పరుగులు చేశాడు. వ్యక్తిగత కారణాల వల్ల ఈ ఏడాది తొలినాళ్లలో జరిగిన ఇంగ్లండ్ సిరీస్‌కు దిల్షాన్ దూరమయ్యాడు. 2010 మే, 2012 జనవరి మధ్య కాలంలో లంక జట్టుకు కెప్టెన్‌గానూ దిల్షాన్ వ్యవహరించాడు.